Публикация на заявление за регистрация на наименование съгласно член 50, параграф 2, буква а) от Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни

(2022/C 428/14)

Настоящата публикация предоставя право на възражение срещу заявлението в съответствие с член 51 от Регламент (ЕС) № 1151/2012 на Европейския парламент и на Съвета (1) в срок от три месеца от датата на нейното публикуване.

ЕДИНЕН ДОКУМЕНТ

„Azeitona Galega da Beira Baixa“

ЕС №: PGI-PT-02508 – 8.5.2019

ЗНП ( ) ЗГУ (X)

1. Наименование/наименования

„Azeitona Galega da Beira Baixa“

2. Държава членка или трета държава

Португалия

3. Описание на селскостопанския продукт или храната

3.1. Вид продукт

Клас 1.6. Плодове, зеленчуци и зърнени култури, пресни или преработени

3.2. Описание на продукта, за който се отнася наименованието в точка 1

„Azeitona Galega da Beira Baixa“ е консервирана маслина, приготвена от плодове от сорта Galega от вида Olea europaea L.

Маслините „Azeitona Galega da Beira Baixa“ имат следните специфични физични, химични и органолептични характеристики:

— средно тегло: между 2 g и 3 g;

— натриев хлорид (NaCl): между 5 % и 10 %;

— цвят: въглищно черно до сепия кафяво;

— мирис: леко винен — над 2 (по скалата, посочена в стандарт COI/OT/MO № 1/ред. 2 на Международния съвет за маслиновите продукти от ноември 2011 г.).

Маслините „Azeitona Galega da Beira Baixa“ се поставят директно в саламура. Може да се добавят и други продукти, като например ароматни билки (дафинов лист, риган, мащерка), лимон и чесън.

Маслините „Azeitona Galega da Beira Baixa“ се пускат на пазара в следните форми:

— цели маслини: маслини със или без дръжка, които имат естествена форма и от които не е извадена костилката;

— разцепени маслини: маслини, които са разцепени по дължина чрез срязване на кожицата и на месестата част на известна дълбочина;

— маслини без костилки: маслини, от които е извадена костилката и които основно запазват естествената си форма;

— нарязани маслини: маслини, които са почистени от костилките или са напречно нарязани на шайби с еднаква дебелина;

— маслинова паста: приготвена от смляна маслинова пулпа (най-малко 95 %); може да се добавят други съставки: необработено маслиново масло „Extra virgin“, сол, лимон, чесън и ароматни билки (като например риган, мащерка, дафинов лист или люти чушки малагета).

3.3. Фуражи (само за продукти от животински произход) и суровини (само за преработени продукти)

Маслините „Azeitona Galega da Beira Baixa“ се приготвят единствено от плодовете на маслинови дървета (Olea europaea L.) от сорта Galega, вода и сол. Може да се добавят и други продукти, като например лимон, чесън и ароматни билки (дафинов лист, риган и/или мащерка).

Съставките, изброени в точка 3.2, може да се използват за приготвяне на маслиновата паста.

3.4. Специфични етапи на производството, които трябва да бъдат осъществени в определения географски район

Маслините „Azeitona Galega da Beira Baixa“ се произвеждат и приготвят в определения географски район.

3.5. Специфични правила за рязане, настъргване, опаковане и др. на продукта, за който се отнася регистрираното наименование

Маслините се опаковат в подходящи съдове с достатъчно количество саламура, която да ги покрива, така че да се гарантира срокът им на годност, който може да бъде до 2 години.

3.6. Специфични правила за етикетиране на продукта, за който се отнася регистрираното наименование

Етикетът трябва да съдържа надписа: „Azeitona Galega da Beira Baixa – Indicação Geográfica Protegida“ [„Azeitona Galega da Beira Baixa – защитено географско указание“] или „Azeitona Galega da Beira Baixa IGP“ [ЗГУ „Azeitona Galega da Beira Baixa“].

4. Кратко определение на географския район

Маслините „Azeitona Galega da Beira Baixa“ се произвеждат във всички енории в общините Covilhã, Belmonte, Fundão, Penamacor, Idanha-a-Nova, Castelo Branco, Vila Velha de Ródão, Proença-a-Nova, Oleiros, Sertã, Vila de Rei и Mação.

5. Връзка с географския район

Характеристиките на маслините „Azeitona Galega da Beira Baixa“ се дължат на географския им произход, и по-специално на природните фактори, на човешките фактори и на експертния опит.

Климатът на региона Beira Baixa се характеризира със средна годишна температура между 10o C и 20o C. През двата най-горещи месеца – юли и август – средните температури са над 24o C, но зимите са сурови и средните температури падат под 10o C през декември, януари и февруари. Голямата вариация в температурите с температурна разлика от 16,2o C между юли (най-горещия), и януари (най-студения месец) пряко свидетелства за изразеното влияние на континенталния климат (Cupeto et al., 2005 г.).

Общите годишни валежи варират между 600 mm и 800 mm, като около 70 % от тях падат през зимата (Silva, 1999 г.).

Зимните температури стават достатъчно ниски, така че маслиновите дървета да могат да изпаднат във вегетативен покой и да се подпомогне последващото плододаване, но не спадат толкова много, че да достигнат критичните равнища, които могат да доведат до сериозни щети на реколтата.

Именно съчетанието на средните валежи и меките температури с дълбочината и плодородието на почвите в региона (праховито-песъкливи, с рН около неутралната стойност, пропускливи и с дълбочина най-малко един метър) спомага за узряването на плодовете и им придава характеристиките, свързани с теглото и цвета, както и леко винения аромат, които получават в региона Beira Baixa. Това са характеристиките, които отличават този вид маслини от другите видове и които го правят толкова подходящ за производството на маслини, толкова типичен за Beira Baixa и толкова дълбоко вкоренен в социално-икономическия профил на региона.

Температурата на околната среда е един от ключовите фактори за правилната ферментация при приготвянето на консервирани маслини. В началото на сезона средните температури в региона са около 22o C. Тези природни условия ускоряват процеса и саламура с описаните по-долу идеални химични характеристики може да се получи на доста ранен етап.

Маслините „Azeitona Galega da Beira Baixa“ се консервират по естествен начин, тъй като традиционният метод на ферментация, който се предава от поколение на поколение сред местните производители и се използва и до днес, подобрява характеристиките, свързани с теглото и цвета, съдържанието на сол и леко винения аромат, отличаващи маслините „Azeitona Galega da Beira Baixa“ от останалите видове маслини, и гарантира, че полученият продукт няма сериозни органолептични недостатъци, които биха могли да се получат при необичайна ферментация.

Традиционният метод на ферментация, използван за производството на маслините „Azeitona Galega da Beira Baixa“, включва добавяне на вода и сол в течение на период на ферментация с продължителност между 3 и 6 месеца, като концентрацията на сол варира между 5 % и 10 %.

Отглеждането на маслини е тясно свързано с региона Beira Baixa, както се вижда от различни исторически документи, които показват, че то е било подходящо въведено още в началото на XVI век, като по това време вече е имало обширни маслинови горички в района на Castelo Branco. Вече е била отбелязана „консумацията на консервирани маслини, които в югоизточната част на региона Beira винаги са били част от хранителните дажби, изплащани в натура на селскостопанските работници“, както е записано от Орландо Рибейро (1945 г.) в книгата му Portugal, o Mediterrâneo e o Atlântico — Estudo Geográfico [„Португалия, Средиземно море и Атлантическият океан — географско изследване“].

По-нататък авторът твърди, че „при разпространението на селското стопанство маслинови дървета бяха засадени на територията на цялата държава и се адаптираха към всички видове почва и климат, въпреки че очевидно предпочитат варовита почва и топли региони, защитени от морските ветрове. Един от районите, където са най-широко разпространени, е южната част на Beira Baixa. Склоновете на кварцитните хребети на Beira Baixa бяха почистени едва преди няколко години, а дотогава бяха покрити с храсти. Маслиновите дървета се адаптираха добре към стръмните, покрити със сипеи склонове и към рохкавата, камениста почва. Една от най-типичните агротехнически практики в Beira Baixa е ръчното прибиране на реколтата от маслини или използването на пръти за брулене на плодовете от клоните — времеемък и методичен процес, който се извършва старателно в основните райони на отглеждане на маслини“.

Маслините „Azeitona Galega da Beira Baixa“, приготвени и консервирани по методи, които са били предавани от поколение на поколение и които се използват и до днес, се считат за традиционен продукт в региона и отдавна са важна част от местния начин на хранене и местната икономика.

Препратка към публикуваната продуктова спецификация

https://tradicional.dgadr.gov.pt/images/prod_imagens/azeites/docs/CE_azeitona_galega_0722.pdf

(1) OB L 343, 14.12.2012 г., стр. 1.